b'\n_START_ARTICLE_\nIP telefonija\n_START_PARAGRAPH_\nIP telefonija (angl. Internet Telephony; Voice over IP, VoIP)\xc2\xa0\xe2\x80\x93 balso ry\xc5\xa1ys perduodamas duomen\xc5\xb3 perdavimo tinklais naudojant interneto protokol\xc4\x85._NEWLINE_Tokiuose tinkluose informacija, nepriklausomai nuo jos pob\xc5\xabd\xc5\xbeio (vaizdin\xc4\x97, garsin\xc4\x97, tekstin\xc4\x97) yra suskaidoma \xc4\xaf individualius skaitmeninius paketus, kurie \xc4\xaf savo tiksl\xc4\x85 juda visi\xc5\xa1kai nepriklausomai vienas nuo kito, o atsi\xc5\xbevelgia \xc4\xaf tam tikros tinklo dalies apkrovim\xc4\x85. Kiekvienas paketas yra \xe2\x80\x9e\xc4\xafvelkamas\xe2\x80\x9c \xc4\xaf koduot\xc4\x85 \xe2\x80\x9evok\xc4\x85\xe2\x80\x9c (TCP). Tokiu b\xc5\xabdu informacij\xc4\x85 gaunantis \xc4\xafrenginys i\xc5\xa1 siun\xc4\x8dian\xc4\x8dio \xc4\xafrenginio turi u\xc5\xbeklausti informacij\xc4\x85 apie tr\xc5\xabkstamus paketus, sutvarkyti gautus paketus reikiama tvarka ir gal\xc5\xb3 gale atkoduoti juose esan\xc4\x8dius duomenis bei juos paversti atitinkama informacija._NEWLINE_Pagrindin\xc4\x97 problema naudojant duomen\xc5\xb3 perdavimo tinklus realaus laiko pokalbiams buvo ta, kad auk\xc5\xa1\xc4\x8diau apra\xc5\xa1ytas procesas turi vykti itin spar\xc4\x8diai ir pati duomen\xc5\xb3 perdavimo kokyb\xc4\x97 turi b\xc5\xabti tinkama, kad neb\xc5\xabt\xc5\xb3 u\xc5\xbedelsim\xc5\xb3 bei i\xc5\xa1kraipym\xc5\xb3. Nors i\xc5\xa1 prad\xc5\xbei\xc5\xb3 atsiradusi programin\xc4\x97 ir technin\xc4\x97 \xc4\xafranga neleido u\xc5\xbetikrinti tinkamos kokyb\xc4\x97s pokalbio perdavimo, ta\xc4\x8diau laikui b\xc4\x97gant technologijos tobul\xc4\x97jo ir dabar galima teigti, kad balso perdavimo kokyb\xc4\x97 beveik atitinka tradicin\xc4\x97s balso telefonijos standartus.\n_START_SECTION_\nIP telefonijos naudojimo variantai\n_START_PARAGRAPH_\nInternetu telefono pokalbius, apeinant tradicinius telefono tinkl\xc5\xb3 operatorius, galima perduoti, naudojant tris pagrindines \xc4\xafrangos konfig\xc5\xabracijas\n_START_SECTION_\nKompiuteris\xc2\xa0\xe2\x80\x93 Kompiuteris\n_START_PARAGRAPH_\nBalso komunikacijose kompiuteris\xc2\xa0\xe2\x80\x93 kompiuteris b\xc5\xabtina, kad kalbos signalai abiejose pus\xc4\x97se b\xc5\xabt\xc5\xb3 apdorojami pagal t\xc4\x85 pat\xc4\xaf algoritm\xc4\x85. \xc5\xa0iuo atveju n\xc4\x97ra galimyb\xc4\x97s sudaryti sujungimo su paprastu telefono tinklo abonentu. Taip pat n\xc4\x97ra galimyb\xc4\x97s rezervuoti reikiamos pralaidumo juostos, t. y., n\xc4\x97ra galimyb\xc4\x97s valdyti kalbos perdavimo kokyb\xc4\x97s. Reikalavimai \xc4\xafrangai: kompiuteris su jame instaliuota tinklo plok\xc5\xa1te, garso korta ir mikrofonu. Taip pat reikalinga speciali programin\xc4\x97 \xc4\xafranga.\n_START_SECTION_\nKompiuteris\xc2\xa0\xe2\x80\x93 Telefonas\n_START_PARAGRAPH_\nSujungime kompiuteris\xc2\xa0\xe2\x80\x93 telefonas telefono tinklo abonentas sudaro ry\xc5\xa1\xc4\xaf su kompiuteriu, prijungtu prie interneto. Su telefono tinklu (pvz., ISDN) sujungiama per VoIP tinkl\xc5\xb3 s\xc4\x85saj\xc4\x85, kurioje IP kalbos paketai i\xc5\xa1 interneto kei\xc4\x8diami \xc4\xaf kalbos signalus, o \xc5\xa1ie toliau perduodami \xc4\xaf prijungt\xc4\x85 telefono tinkl\xc4\x85, o prie\xc5\xa1inga kryptimi\xc2\xa0\xe2\x80\x93 kalbos signalas i\xc5\xa1 telefono tinklo paver\xc4\x8diamas skaitmeniniu ir paketinio pavidalo per internet\xc4\x85 perduodamas \xc4\xaf kompiuter\xc4\xaf.\n_START_SECTION_\nTelefonas\xc2\xa0\xe2\x80\x93 Telefonas\n_START_PARAGRAPH_\nDu telefonus galima sujungti per internet\xc4\x85, naudojant VoIP tinklo s\xc4\x85sajas. Prie\xc5\xa1ingai nei kompiuteris\xc2\xa0\xe2\x80\x93 kompiuteris konfig\xc5\xabracijoje, \xc5\xa1iam sprendimui nereikia kompiuterio, nes jie patys ver\xc4\x8dia bals\xc4\x85 duomen\xc5\xb3 paketais ir siun\xc4\x8dia tuos paketus tinklais kitoms VoIP tinkl\xc5\xb3 s\xc4\x85sajoms. Pastarosios, ai\xc5\xa1ku, atlieka atvirk\xc5\xa1\xc4\x8di\xc4\x85 proced\xc5\xabr\xc4\x85 ir balso signal\xc4\x85 perduoda \xc4\xaf abonento telefono aparat\xc4\x85.\n_START_SECTION_\nProgramos\n_START_PARAGRAPH_\nVoipDiscount, SparVoip, Google Talk, Skype, Viber, VoipBuster, VoIPCheap, VoipStunt, Peoplefone.'